<classify> Wiki hii tutazungumzia uwajibikaji kwa umma, ambapo serikali kupitia kanuni hizo za utumishi wa umma, zinamuelekeza kila mtumishi wa umma nchini kuwajibika kwa umma wa Watanzania kwa mujibu wa sheria, kanuni na taratibu zilizowekwa.Kama namna mojawapo ya kuwajibika kwa umma ipasavyo, mtumishi wa umma anapaswa kuwahudumia kwa heshima wateja wake wote, ikiwa ni pamoja na watumishi wenzake ambao kimsingi ni wateja wake wa ndani na wale wanaotoka nje ya taasisi kuja kutafuta huduma ambao ndiyo wateja wa nje.Kwa mfano, namna nzuri ya kumhudumia mteja kwa heshima ni kumpokea, kumsikiliza, kumuelimisha pale anapotakiwa kuelimishwa na hatimaye kumpa huduma stahiki kwa ukarimu na upole. Inawezekana kuna wanaofikiri mteja wa nje anapaswa kuhudumiwa kwa heshima zaidi ya yule wa ndani. Kusema kweli, mteja wa ndani pia anahitaji kuheshimiwa kama anavyoheshimiwa yule wa nje.Hapa kuna hatari ya mambo kama utani au kuamini mteja wa ndani yupo tu kwa muda mrefu na hivyo kuna hatari ya kutotoa muda wa kutosha kwa mteja wa ndani. Vilevile, ili kuhakikisha kuwa watumishi wa umma wanawajibika ipasavyo kwa umma, serikali kupitia kanuni za maadili ya umma imewaelekeza watumishi wa umma, kuwahudumia kwa makini zaidi wananchi walioko katika mazingira magumu.Kwa mfano, huduma inatakiwa kutolewa kwanza kwa wateja waliotangulia kufika kwenye eneo la huduma ambapo foleni inaweza kutumika kuwabainisha waliowahi. Hata hivyo, watumishi makini wanatakiwa kuwabaini na kuwapa kipaumbele watu kama wazee, wajawazito, watoto, wagonjwa, na watu wenye ulemavu. Hili siyo jambo gumu kwavile mara nyingi watu wanaopanga foleni, wanakuwa na utulivu wa hali ya juu, pale wanapoona na kuridhika kuwa kwa kweli aliyerushwa katika foleni ana hali inayohitaji kusaidiwa.Vilevile, serikali kupitia kanuni za maadili ya utumishi wa umma, inawataka watumishi wa umma kutoa ufafanuzi au maelekezo kuhusu sheria, kanuni na taratibu zinazowaongoza katika utekelezaji wa majukumu yao, ikiwa ni pamoja na utoaji wa huduma mbalimbali pale wananchi wanapoomba kufahamishwa. Kwa mfano, mwananchi anapotaka kupata leseni ya kuendesha gari, watumishi wa umma wanaohusika na utoaji wa leseni hizo wanaweza kuwa chanzo muhimu cha mteja kujifunza mambo ya sheria, kanuni na taratibu zinazotakiwa kufuatwa ili kumwezesha mteja huyo kupata leseni anayotaka. Kwa kufanya hivyo, upo uwezekano wa baadhi ya watumishi kuona kama wanapoteza muda wa kazi.Hata hivyo, ni wazi kuwa mtu anayeelimishwa juu ya mambo ya msingi na akaelewa, hata kumhudumia inakuwa ni rahisi zaidi. Jambo kubwa na la muhimu pia katika kuwajibika ipasavyo kwa umma, ni kwa watumishi wenyewe kutambua bayana kwamba wanapaswa kutekeleza wajibu wao wakijihesabu kwamba wao ni watumishi wa umma. Sasa kwa vile umma maana yake ni wananchi wote, hii inawasaidia watumishi kutambua kwamba wameajiriwa kutekeleza majukumu mbalimbali yanayolenga kuwatumikia wananchi wa Tanzania kwa namna mbalimbali zilizowekwa kisheria.Katika moja ya makala zilizopita, nilipata kusema kuwa mara nyingi mtumishi wa umma anaweza kujikuta akiwa na shinikizo la kijamii la kutoa huduma kwa kupendelea watu wenye nafasi kubwa kifedha, kimadaraka na hata wale wenye uhusiano naye wa damu na urafiki. Katika makala hayo nilisema kuwa suluhisho pekee ni kwa mtumishi husika kutoa huduma iliyotukuka kwa wote ili kila mmoja kwa namna yake atoke ameridhika.Kwa mantiki hiyo hiyo, mtumishi wa umma anapaswa kutoa huduma kwa heshima kubwa kwa wale wenye nafasi za juu na wale wenye nafasi za chini. Tafiti mbalimbali zimethibitisha kuwa, watu wenye mafanikio makubwa duniani ni watu ambao wamekuwa wakiheshimu walioko juu yao na wale walioko chini yao kwa maana ya kuishi nao vizuri. Hii inaelezea ni kwanini watu waliofanikiwa kufikia nafasi za juu kama vile nafasi za kisiasa, kiserikali, kibiashara na nyinginezo, kwa kiasi kikubwa wanakuwa ni watu wenye kuheshimu walioko chini yao.  <topic>: KITAIFA 